## Odluka Ustavnog suda Republike Hrvatske broj: U-VIIA-2312/2013 od 24 travnja 2013.

### NN 52/2013 (3.5.2013.), Odluka Ustavnog suda Republike Hrvatske broj: U-VIIA-2312/2013 od 24 travnja 2013.

USTAVNI SUD REPUBLIKE HRVATSKE

1070

Ustavni sud Republike Hrvatske, u Prvom vijeću za rješavanje izbornih sporova, u sastavu sutkinja Duška Šarin, predsjednica Vijeća, te suci Davor Krapac i Ivan Matija, članovi Vijeća, odlučujući u izbornom sporu o žalbi za zaštitu izbornog prava dr. Slobodana Langa iz Zagreba, na sjednici održanoj 24. travnja 2013. jednoglasno je donio

ODLUKU

I. Odbija se žalba dr. Slobodana Langa, podnesena protiv rješenja Državnog izbornog povjerenstva Republike Hrvatske klasa: 013-08/13-13/147 ur. broj: 507/11-13-1 od 18. travnja 2013., kao neosnovana.

II. Ova odluka objavit će se u »Narodnim novinama«.

Obrazloženje

1. Dr. Slobodan Lang iz Zagreba, kandidat za izbor članova u Europski parlament iz Republike Hrvatske (u daljnjem tekstu: žalitelj) izjavio je žalbu protiv rješenja Državnog izbornog povjerenstva Republike Hrvatske (u daljnjem tekstu: DIP) klasa: 013-08/13-13/147 ur. broj: 507/11-13-1 od 18. travnja 2013.

Osporenim rješenjem odbijen je kao neosnovan žaliteljev prigovor od 17. travnja 2013. podnesen zbog nepravilnosti u postupku izbora članova u Europski parlament iz Republike Hrvatske.

2. Žalitelj osporava rješenje DIP-a navodeći, u bitnome, da je DIP odbio njegov prigovor koji se temeljio na nizu navoda pri čemu je stavio u centar da se ne može i ne smije koristiti legalnost da bi se oduzimala legitimnost. Nadalje, žalitelj ponavlja navode iz prigovora DIP-u, u kojem je isticao da je:

»1. Neprihvatljiv je izborni sustav u kojem po uzoru na totalitarne sustave prošlosti samo 20,83% građana može izabrati predstavnike cijelog naroda lokalno, nacionalno ili za Europski parlament.

2,967335 građana Hrvatske, nisu ostvarili svoje pravo glasa – zbog opće depresije, nedovoljnog informiranja, odgovaranja od glasanja i drugih razloga.

U Hrvatskoj je 80% građana u političkoj nezaposlenosti, za koju je odgovorna vlast.

2. Izbori za Europski parlament nisu bili legitimni pa izabrani nemaju legitimnost zastupanja hrvatskih građana.

(...)«

Žalba nije osnovana.

3. DIP je osporenim rješenjem odbio, kao neosnovan, žaliteljev prigovor, navodeći da Zakon o izboru članova u Europski parlament iz Republike Hrvatske (»Narodne novine« broj 92/10. i 23/13.) ne uvjetuje valjanost izbornog rezultata brojem birača koji su glasovali.

DIP je u obrazloženju naveo:

»Po provedenim izborima za članove u Europski parlament iz Republike Hrvatske 13. i 14. travnja 2013., Državno izborno povjerenstvo je u smislu odredbe članka 56. Zakona o izboru članova u Europski parlament iz Republike Hrvatske ('Narodne novine' broj 92/10. i 23/13.) 15. travnja 2013. utvrdilo potpune rezultate izbora za članove u Europski parlament iz Republike Hrvatske (klasa: 013-08/13-08/22, urbroj: 507-13-01).

(...)

Iz objavljene odluke o izboru proizlazi da je od ukupno 3.748.815 birača prema glasačkim listićima glasovalo 780.980 birača, odnosno 20,83%, da je važećih glasačkih listića utvrđeno 741.408 odnosno 94,93%, dok je nevažećih je bilo 39.572 glasačkih listića, odnosno 5,07%.

(...)«

4. Postupak u povodu žalbe zbog povrede izbornog prava (izborni spor) nije postupak u kojem se mogu razmatrati načelni prigovori žalitelja usmjereni pitanjima legitimiteta izbornih sustava i izbornih pravila. Ispitujući, u okvirima nadležnosti Ustavnog suda u izbornim sporovima, osporeno rješenje DIP-a, Ustavni sud ne može drugo nego potvrditi njegovu pravnu osnovanost.

5. Slijedom navedenog, na temelju članka 125. alineje 9. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) i članka 87. alineje 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), odlučeno je kao u točki I. izreke.

6. Objava ove odluke (točka II. izreke) temelji se na članku 29. stavku 1. Ustavnog zakona.

Broj: U-VIIA-2312/2013

Zagreb, 24. travnja 2013.

USTAVNI SUD REPUBLIKE HRVATSKE

Predsjednica Vijeća

dr. sc. Duška Šarin, v. r.

Odluka, NN 52/2013-1070